En borgruin i Rø Plantage ser nu igen dagens lys, efter at den i årtier har været skjult af mørke grantræer.

Det fortæller Naturstyrelsen, som har lagt en fin video fra området på Facebook.

Som en del af regeringens naturpakke er der skabt en stor lysning omkring borgruinen. I de kommende måneder kommer der stier og informationsskilte i området.

– Borgruinen med de tusindvis af store granitsten træder nu tydeligt frem. I oldtiden har der også været åbent rundt om borgen, så man kunne se angribende fjender på lang afstand, siger naturformidler Michael Stoltze fra Naturstyrelsen på Bornholm.

– Den nye, store lysning i skoven gavner oplevelsesmulighederne, og den vil med tiden også tiltrække en stor variation af dyr og planter, der ikke kunne leve i den mørke skov.

Kvæg og får skal fremover forhindre, at træerne generobrer pladsen, som med tiden vil udvikle sig til hede og overdrev.

Arkæologerne vurderer, at borgen i Rø kan stamme helt tilbage fra den sene bronzealder for 2.500 år siden. Borgen har aldrig været udgravet, og der er derfor kun begrænset viden om borgen.